عبد الرحمن مکی

**پروفیسر حافظ عبد الرحمٰن مکی** پاکستان کی دینی تنظیم جماعت الدعوۃ کے نائب امیر رہے ہیں۔ آپ رشتے میں حافظ محمد سعید کے ماموں زادبھائی اور بہنوئی تھے۔ حافظ عبد الرحمن مکی حافظ عبد اللہ بہاولپوری کے سب سے بڑے صاحبزادے تھے اور دینی علوم پر دسترس رکھتے تھے۔ آپ نےسعودی عرب کی معروف درس گاہ جامعہ ام القریٰ سے تعلیم حاصل کی۔ حافظ عبد الرحمن مکی 70 سال کی عمر میں لاہور میں علالت کے باعث انتقال کرگئے۔

## ابتدائی زندگی
حافظ عبد الرحمن مکی 10 دسمبر 1954 میں پنجاب کے شہر بہاولپور میں پیدا ہوئے۔ آپ کے والد حافظ عبداللہ بہاولپوری معروف عالم دین تھے اور بھارت کی قدیمی درس گاہ علی گڑھ مسلم یونیورسٹی کے فاضل تھے۔ عبد الرحمن مکی کے والدنے تقسیم ہند کے موقع پر خاندان سمیت پاکستان منتقل ہونے کے بعد بہاولپور میں سکونت اختیار کی۔ جہاں وہ ایف سی کالج بہاولپور میں تدریس سے منسلک تھے۔

## تعلیم و تدریس
حافظ عبد الرحمن مکی نے ابتدائی تعلیم بہاولپور میں اپنے والد حافظ عبد اللہ بہاولپوری سے حاصل کی۔میٹرک اور بی اے کا امتحان بہاولپور سے ہی پاس کیا۔اس کے بعد پنجاب یونیورسٹی سے ایم اے کی تعلیم حاصل کی ۔

#### اعلیٰ تعلیم کے لیے مکہ مکرمہ روانگی
جنرل ضیاء الحق کے دور میں ان کو ایسے علما کی اور محقق افراد کی ضرورت تھی جو لوگ قانون اور شریعہ کے ماہر ہوں۔ ایک کمیٹی تشکیل دی گئی ایسے افراد کی تلاش جاری ہو گئی ان میں حافظ عبد الرحمان مکی کا نام بھی شامل کر دیا گیا۔ان کے والد حافظ عبد اللہ نہیں چاہتے تھے وہ ان سے دور ہوں اس لیے انھوں نے انھیں منع کر دیا۔ان کے ساتھیوں نے اصرار کیا دوسری طرف ضیاء الحق مرحوم کے ساتھ ان کا خط کتابت کے ذریعے رابطہ رہتا تھا انھوں نے بھی اصرار کیا کہ وہ حافظ عبد اللہ اور ان کے بیٹے سے محبت کرتے ہیں وہ لازماً انھیں بھیجیں اس طرح حافظ عبد اللہ بہاولپوری آمادہ ہو گئے۔ اعلیٰ تعلیم کے لیے سعودی عرب میں مکہ مکرمہ کی معروف درس گاہ جامعہ ام القریٰ چلے گئے جہاں انھوں نے علوم الحدیث میں خصوصی ڈگری حاصل کی۔ علامہ سیوطی رحمہ اللہ کی کتاب النکت البدیعات پر تحقیقی مقالہ پر انھوں نے کام کیا۔تعلیم سے فراغت کے بعد وہ وہیں اپنے ذاتی کاروبار میں مشغول ہو گئے۔آپ اپنے والد کی وفات تک سعودی عرب میں مقیم تھے۔ بعد ازاں 1995 میں اپنے ماموں زاد بھائی حافظ محمد سعید کی دعوت پر سعودی عرب سے واپس پاکستان آگئے۔

## خطابت
اوائل میں بہاولپور میں اپنے والد گرامی حافظ عبد اللہ بہاولپوری کی مسند پر جمعہ کی خطابت کرتے رہے بعد ازاں اسلام آباد کے لوگوں کے اصرار پر آئی ایٹ جامع مسجد قباء میں وفات تک خطبہ جمعہ دیتے رہے۔انھوں نے آخری جمعہ ضلع قصور میں پڑھایا جس میں انھوں نے کہا کہ قصوریو!شائد دوبارہ ہماری ملاقات نہ ہو سکے ۔

## خدمات
حافظ عبد الرحمان مکی پاکستان میں ہر اس تحریک کا حصہ بنے جو اسلام اور پاکستان مخالف عناصر کے خلاف کھڑی ہوئی۔ گستاخانہ خاکے بنے تو تحریک حرمت رسول ؐ بنی، اس کے سٹیجوں کی زینت بنے اور اپنے گرجدار انداز خطابت سے گستاخانِ رسول کو للکارا۔ فلسطین کا معاملہ بنا تو تحریک قبلہ تحفظ اول کے فورم سے مظالم فلسطینیوں کے لیے اسرائیل کے خلاف آواز اٹھاتے رہے۔ بھارت نے پانی چھوڑ کر آبی دہشت گردی کی تو واٹر موومنٹ کی قیادت کی۔ پاکستان میں دہشت گردی اور نیٹو فورسز کو جب راستے دینے کی بازگشت سنائی دی گئی تو دفاع پاکستان کونسل کے فورم سے سرگرم رہے۔ عربی اور انگریزی زبان پر بھی عبور تھا زیادہ تر حافظ عبد الرحمان مکی عربی زبان میں اپنا پیغام پیش کرتے۔ اسی دوران فتنہ تکفیر بھی عروج پکڑنے لگا پاکستان میں جگہ جگہ اسلام کے نام پر دہشت گرد کارروائیوں کے واقعات سامنے آنے لگے تو انھوں نے اس فتنہ خوارج اور رد تکفیر پر لوگوں کو حقیقت سے آگاہ کیا۔ جب حوثی باغیوں نے سعودی عرب پر حملہ کیا تو تحریک تحفظ حرمین شریفین کے پلیٹ فارم سے انھوں نے آواز بلند کی۔ نوجوانوں سے محبت کرتے تھے۔ یونیورسٹیز اور کالجز میں جاکر انھیں نظریہ پاکستان کے لیے کھڑے ہونے کی دعوت دیتے تھے ان کو اس بات پر قائل کرتے کہ نوجوانوں کا مقصد بڑا ہے وہ اپنے اسلاف کے مشن کو آگے بڑھائیں ۔ ان کے انداز تکلم اور جوش خطابت نے ہر کسی کو اپنا گرویدہ بنایا ہوا تھا۔لفظوں کی بناوٹ اور ترتیب ان کی تقریر کو چار چاند لگا دیتی تھے ۔

## تنظیمی سرگرمیاں
حافظ عبد الرحمن مکی جماعت الدعوۃ کے شعبہ سیاسی و خارجہ امور کے سربراہ رہے۔ آپ اپنی قائدانہ صلاحیتوں کی بنا پر جماعت الدعوۃ کے نائب امیر بھی رہے۔ عبد الرحمن مکی اپنے مخصوص طرز خطابت کی وجہ سے جماعت الدعوۃ کے کارکنان میں مقبول تھے۔ آپ عربی اور انگریزی پر بھی دسترس رکھتے تھے اور عالمی امور پر جلسوں سے عربی میں خطاب کرتے رہے ہیں۔عبد الرحمن مکی نے دفاع پاکستان کونسل میں بھی کردار ادا کیا۔ آپ مسئلہ کشمیر و فلسطین پر جماعت الدعوۃ کے مؤقف کو دوٹوک انداز میں بیان کرتے تھے۔ حافظ عبد الرحمن مکی جماعت الدعوۃ کے سربراہ پروفیسر حافظ محمد سعید کے ماموں زاد بھائی اور بہنوئی بھی تھے۔ آپ حافظ سعید کے قریبی ساتھیوں میں شمار ہوتے تھے۔

## قید و حراست

#### تحریک نظام مصطفیٰ کے دور میں گرفتاری
1977ء میں ذو الفقار علی بھٹو کے خلاف جب تحریک شروع ہوئی تھی اس وقت جن لوگوں کو گرفتار کیا گیا تھا ان میں حافظ عبد الرحمن مکی بھی شامل تھے جنھیں بم کیس کی لپیٹ میں لیا گیا تھا اور لاہور کے شاہی قلعے میں شدید اذیتوں میں مبتلا کیا گیا تھا۔ قلعے میں ان پر بے حد مظالم ڈھائے گئے اور سخت مار پیٹ کی گئی حتی کہ ان کے ناخن اکھاڑ دیے گئے تھے اور لرزہ خیز سزائیں دی گئیں تھیں۔ 

#### بیرونی دباؤ پر قید وحراست
حافظ عبد الرحمن مکی جماعت الدعوۃ سے تعلق کی بنا پر پابندیوں کی زد میں رہے اور قید بھی کاٹ چکے ہیں۔ 2012 میں امریکا نے حافظ عبد الرحمن مکی کے بارے میں معلومات دینے پر 2 ملین ڈالر انعام کا اعلان کیا تھا۔ 2019 میں جماعت الدعوۃ پر پاکستان میں پابندی عائد ہونے کے بعد حکومت پنجاب نے عبد الرحمن مکی کو مئی 2019 میں گجرانوالہ سے حراست میں لے کر کوٹ لکھپت جیل منتقل کیا تھا۔ بعد ازاں جون 2020 میں انسداد دہشت گردی کی عدالت نے حافظ عبد الرحمن مکی کو ایک سال قید اور 20 ہزار روپے جرمانے کی سزا سنائی تھی۔ قید سے رہائی کے بعد حافظ عبد الرحمن مکی زیادہ تر لاہور میں رہائش پزیر رہے۔

## وفات
حافظ عبد الرحمن مکی ذیابیطس کے مریض تھے۔ آپ انتقال سے چند دن قبل شدید بیمار تھے اور لاہور کے ایک نجی اسپتال میں زیر علاج تھے۔ آپ 27 دسمبر 2024 بروز جمعہ دل کا دورہ پڑنے سے وفات پاگئے۔ عبد الرحمن مکی کی نماز جنازہ لاہور کے قریب مرید کے میں حافظ سعید کے بیٹے اور آپ کے بھانجے حافظ طلحہ سعید نے پڑھائی۔ آپ کو ہزاروں سوگواروں کی موجودگی میں مرید کے کے مقامی قبرستان میں سپرد خاک کر دیا گیا۔

## حوالہ جات

زمرہ:ارکان لشکر طیبہ
زمرہ:اہل حدیث شخصیات
زمرہ:بہاولپوری شخصیات
زمرہ:پاکستانی اسلام پسند
زمرہ:پنجابی شخصیات
زمرہ:حکومت ریاستہائے متحدہ کی جانب سے دہشت گرد قرار دی جانے والی شخصیات
زمرہ:1948ء کی پیدائشیں
زمرہ:2024ء کی وفیات
زمرہ:27 دسمبر کی وفیات
زمرہ:1954ء کی پیدائشیں
زمرہ:پاکستان کے سنی علما